KOMISSION ASETUS (EU) 2022/1435,

annettu 26 päivänä elokuuta 2022,

Euroopan parlamentin ja neuvoston asetuksen (EY) N:o 396/2005 liitteiden II ja IV muuttamisesta siltä osin kuin on kyse kalsiumkarbonaatin, hiilidioksidin, syprodiniilin ja kaliumvetykarbonaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

sekä katsoo seuraavaa:

(1) Syprodiniilin jäämien enimmäismäärät vahvistettiin asetuksen (EY) N:o 396/2005 liitteessä II. Kalsiumkarbonaatti, hiilidioksidi ja kaliumvetykarbonaatti sisältyvät asetuksen (EY) N:o 396/2005 liitteeseen IV.

(2) Codex Alimentarius -komissio hyväksyi 14 päivänä joulukuuta 2021 soijapapuja koskevat uuden syprodiniilin jäämien Codex-enimmäismäärän (CXL-arvon) (2).

(3) Euroopan parlamentin ja neuvoston asetuksen (EY) N:o 178/2002 (3) 5 artiklan 3 kohdassa säädetään, että voimassa olevat tai pian voimaan tulevat kansainväliset standardit on otettava huomioon elintarvikelainsäädäntöä kehitettäessä tai mukautettaessa, paitsi jos kyseiset standardit tai niiden asiaa koskevat osat olisivat tehoton tai epäasianmukainen keino elintarvikelainsäädännön laillisten tavoitteiden saavuttamiseksi tai jos niiden huomioimatta jättäminen on tieteellisesti perusteltua tai jos niistä seuraisi unionissa asianmukaiseksi määritellystä tasosta poikkeava suojelun taso. Lisäksi mainitun asetuksen 13 artiklan e alakohdan mukaisesti unioni edistää kansainvälisten teknisten standardien ja elintarvikelainsäädännön välistä yhdenmukaisuutta varmistaen samalla, että unionissa käyttöön otettua suojelun korkeaa tasoa ei alenneta.

(4) Euroopan elintarviketurvallisuusviranomainen, jäljempänä ’elintarviketurvallisuusviranomainen’ arvioi soijapapuja koskevan syprodiniilille ehdotetun CXL-arvon (4) ja totesi sen turvalliseksi kuluttajille unionissa, eikä unioni esittänyt Codexin torjunta-ainejäämäkomitealle varaumia (5) (6), ehdotetusta CXL-arvosta.

(5) Tämän vuoksi on aiheellista sisällyttää tämä CXL-arvo jäämien enimmäismääränä asetukseen (EY) N:o 396/2005.

(6) Kalsiumkarbonaatti, hiilidioksidi ja kaliumvetykarbonaatti on sisällytetty asetuksen (EY) N:o 396/2005 liitteeseen IV väliaikaisesti, kunnes niiden arviointi joko neuvoston direktiivin 91/414/ETY (7) tai Euroopan parlamentin ja neuvoston asetuksen (EY) N:o 1107/2009 (8) nojalla saatetaan päätökseen ja kunnes asetuksen (EU) N:o 396/2005 12 artiklan mukainen arviointi on tehty. Kyseisten aineiden asetuksen (EY) N:o 1107/2009 mukaisen hyväksynnän uusimishakemuksen yhteydessä elintarviketurvallisuusviranomainen antoi kalsiumkarbonaattia (9), hiilidioksidia (10) ja kaliumvetykarbonaattia (11) sisältävien torjunta-aineiden riskinarviointia koskevaa vertaisarviointia käsittelevät päätelmänsä. Näiden elintarviketurvallisuusviranomaisen päätelmien perusteella kalsiumkarbonaatin, hiilidioksidin ja kaliumvetykarbonaatin osalta ei vaadita jäämien enimmäismääriä. Tämän vuoksi on aiheellista säilyttää edelleen kyseiset aineet asetuksen (EY) N:o 396/2005 liitteessä IV (12).

(7) Elintarviketurvallisuusviranomaisen tieteellisen raportin ja päätelmien perusteella ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(8) Sen vuoksi asetusta (EY) N:o 396/2005 olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja IV tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Codexin Alimentarius -komission 44. istunnon raportti (REP21/CAC) (https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf).

(3) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(4) Scientific support for preparing a EU position for the 52nd Session of the Codex Committee on Pesticide Residues (CCPR). EFSA Journal (2021); 19(8):6766.

(5) Euroopan unionin huomautukset asiakirjasta Codex CX/PR 21/52/5(REV) (https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf).

(6) Codexin torjunta-ainejäämäkomitean 52. istunnon raportti REP21/PR (https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf).

(7) Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

(8) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(9) EFSA (Euroopan elintarviketurvallisuusviranomainen), 2021. Conclusion on the peer review of the pesticide risk assessment of the active substance calcium carbonate. EFSA Journal 2021;19(4):6500.

(10) EFSA (Euroopan elintarviketurvallisuusviranomainen), 2021. Conclusions on the peer review of the pesticide risk assessment of the active substance carbon dioxide. EFSA Journal 2021;19(6):6605.

(11) EFSA (Euroopan elintarviketurvallisuusviranomainen), 2021. Conclusion on the peer review of the pesticide risk assessment of the active substance potassium hydrogen carbonate. EFSA Journal 2021;19(5):6593.

(12) EFSA (Euroopan elintarviketurvallisuusviranomainen), 2022. Statement on pesticide active substances that do not require a review of the existing maximum residue levels under Article 12 of Regulation (EC) No 396/2005. EFSA Journal 2022; 20(01):7061.